CompanYoung modtog torsdag aften prisen som den mest innovative it-virksomhed i Nordjylland. Det skete til BrainsBusiness Awards 2014. CompanYoung hjælper virksomheder og uddannelsesinstitutioner med at tiltrække unge til studiepladser og elevpladser. Det gør de blandt andet gennem sociale medier. - CompanYoung har fokuseret skarpt på sit produkt og har skabt en niche inden for kombinationen af kommunikation, it og rekruttering. Det har medført en vækst, som vi er meget imponerede over, siger Charlotte Schnack, formand for dommerpanelet. Direktøren i virksomheden var naturligvis stolt over prisen. - Jeg må ærligt sige, at vi ikke havde forventet at vinde, da vi ikke ser os selv som en rigtig it-virksomhed. Men it er jo mange ting, og vi er meget stolte over at blive anerkendt som it-virksomhed og for at have vundet regionens mest prestigefyldte it-pris, sagde CEO og medstifter Kevin Rebsdorf. Tidligere i år vandt CompanYoung også TagFats innovationspris for Aalborg Kommune, der gives til den mest innovative virksomhed i Aalborg Kommune.

Opsummering:
Kommunikationsvirksomheden CompanYoung modtog fornem pris ved BrainsBusiness Awards 2014.